ועדת החוקה, חוק ומשפט, כנסת 20, פרוטוקול מספר 639, 2018-06-19 11:30

ניסן סלומינסקי: בוקר טוב לחבריי חברי הכנסת, חברי חבר הכנסת.

ניסן סלומינסקי: בוקר טוב לאנשי הממלכה והמשטרה בתוכם ובוקר טוב – עוד מעט נכיר ונדע את מי אתם מייצגים – אז גם לכם בוקר טוב או צוהריים טובים.

ניסן סלומינסקי: אנו פותחים את דיוני הוועדה בהצעת חוק העבירות המינהליות (תיקון מס' 25), התשע"ח–2018, חוק ממשלתי, כהכנה לקריאה שנייה ושלישית.

ניסן סלומינסקי: אני רוצה בפתיחה לשבח את המשטרה.

ניסן סלומינסקי: בוועדה הזו אנחנו גם נוהגים לשבח אותה גם כשצריך.

יואל הדר: אפשר לקבל את זה גם בכתב?

ניסן סלומינסקי: אפשר.

ניסן סלומינסקי: לשבח אותה כי עד היום המשטרה נמנעה או לא רצתה להיכנס לנושא של הגשת דוחות פרט לדוחות תעבורה והשאירה לפקחים ומי שמטפלים בזה.

ניסן סלומינסקי: אנחנו יודעים שיש מקרים, והנה המקרה שנדבר עליו עכשיו, שבהם הליכה להליך פלילי לא נותן את הפתרון וכאילו המדינה חדלת תשובה לדברים מסוימים.

ניסן סלומינסקי: דווקא ההעברה מהפלילי עם אפשרות להגיש דוחות בתחום המינהלי הוא חשוב ויכול לתפקד והמשטרה הסכימה להיכנס לעניין, ולא רק הסכימה אלא גם מעוניינת.

ניסן סלומינסקי: אנחנו משבחים אותכם על זה.

יואל הדר: התכוונת גם לשבח את השר שהוא זה שניתב.

יואל הדר: המדיניות שלו בעניין הזה - - -

ניסן סלומינסקי: כשאני מדבר על המשטרה אז אני מתכוון לשר.

יואל הדר: הפוך.

יואל הדר: מלמעלה למטה.

ניסן סלומינסקי: ככה זה הולך?

ניסן סלומינסקי: אני אגיד לך דבר תורה?

ניסן סלומינסקי: אפשר להגיד דבר תורה.

ניסן סלומינסקי: בפרשה כתוב שמשה שולח שליחים כדי לנהל משא ומתן עם אדום ואחר כך בני ישראל שלחו שליחים כדי לנהל משא ומתן עם סיחון.

ניסן סלומינסקי: שואלת הגמרא ורש"י במקום שואל: למה פה משה ולמה פה ישראל.

ניסן סלומינסקי: התשובה היא: הוא משה, הוא ישראל.

ניסן סלומינסקי: משה זה בני ישראל.

ניסן סלומינסקי: אז למה בכל אופן כאן כתוב משה וכאן בני ישראל?

ניסן סלומינסקי: להגיד לנו שבמדבר המנהיג הוא שהוביל, הוא שקבע.

ניסן סלומינסקי: הוא היה האלמנט המרכזי ולכן משה שולח.

ניסן סלומינסקי: סיחון הוא כבר בתחום של ארץ ישראל, שתיים וחצי השבטים שמעבר לירדן, ולכן בארץ ישראל המנהיג כפוף לעם.

יואל הדר: זו דמוקרטיה.

ניסן סלומינסקי: לא דמוקרטיה.

ניסן סלומינסקי: הוא צריך להבין שהוא עבד העם.

ניסן סלומינסקי: מי שמוביל זה העם.

ניסן סלומינסקי: העם הוא הנקודה המרכזית ולכן בני ישראל שולחים.

ניסן סלומינסקי: לכן התורה מדגישה, זה משה אבל זה בני ישראל.

ניסן סלומינסקי: לומר לך שאנחנו כאן במדינת ישראל ולכן המנהיג הוא המייצג את העם ולא הפוך.

ניסן סלומינסקי: לא העם מייצג את המנהיג.

ניסן סלומינסקי: לכן כשאני אומר המשטרה או המשרד – ממנו אני עולה אל השר ולא הפוך.

ניסן סלומינסקי: תוכל להגיד לו גם את דבר התורה.

ניסן סלומינסקי: יש לו גירסא דינקותא אז הוא גם ישמח לדברי תורה.

ניסן סלומינסקי: בוודאי שאנחנו משבחים גם את השר.

אסף פרידמן: השר כפוף למשטרה.

ניסן סלומינסקי: הסברת לו את - - -

יואל הדר: נתן פרשנות משלו, נוספת.

יואל הדר: פרשנות של המאסף.

אסף פרידמן: מאסף.

ניסן סלומינסקי: נעבור לחלק הזה.

ניסן סלומינסקי: הדפים של ישיבה על ההתיישנות ועל הרישום הפלילי, אז נעבור לחלק הזה.

יואל הדר: מעדיפים לעבור עכשיו להתחדשות ולא להתיישנות.

ניסן סלומינסקי: אנחנו עוסקים עכשיו בתקנת השבים.

ניסן סלומינסקי: הדגש שאנחנו רוצים לתת, וזה כל החידוש, שיש אפשרות לעשות תקנת השבים – תשובה.

יואל הדר: אני מרגיש כל הזמן אני עובר ושב אצלך.

ניסן סלומינסקי: זה נכון.

ניסן סלומינסקי: צריך לעשות לזה תקנה.

ניסן סלומינסקי: לחוק, יפעת.

יפעת רווה: המשטרה עשתה פה עבודה גדולה מאוד בניסיון למצוא עבירות שיכולות להיאכף באכיפה חלופית היתרון כפול: גם זה יותר יעיל במערכת שלפעמים שמה את הדגש על העבירות החמורות יותר ולפעמים יש דברים שבמערכת המשפט הפלילית יש הצדקה לאכוף אותם באכיפה חלופית, זה יכול להיות יותר יעיל.

יפעת רווה: בנוסף, מצד שני זה גם מטיל פחות סטיגמה.

יפעת רווה: בדרך כלל זה בעבירות הסדר – עבירות שמסדירות כל מיני תחומים של חיים.

יפעת רווה: זה מטיל, מצד אחד, פחות סטיגמה ומצד שני זה מאוד יעיל כי נותנים דוח.

יפעת רווה: בעקבות זאת אנחנו רוצים לבקש מהוועדה לאשר את ההצעה לתיקון חוק העבירות המינהליות כך שהשוטרים יוסמכו במפורש לאכוף עבירות מינהליות.

יפעת רווה: היום יש סעיף שמדבר ספציפית על הנושא של חוק עובדים זרים – סעיף 5(ג)(1) לחוק העבירות המינהליות.

יפעת רווה: אנחנו מבקשים שההסמכה תהיה כללית לגבי חוקים שייקבעו.

יפעת רווה: אם המשטרה רוצה להוסיף - - -

ניסן סלומינסקי: מוריה, אם את רוצה להוסיף.

מוריה בן משה: כמו שיפעת אמרה, אנחנו מדגישים שזה יהיה בעבירות בחוקים מסוימים, לא בכל העבירות שנמצאות בחוק העבירות המינהליות.

יואל הדר: יש אישור של - - -

ניסן סלומינסקי: עכשיו אנחנו נבקש שיגידו לנו את זה.

מוריה בן משה: יש לנו הצעה לכל מיני עבירות.

מוריה בן משה: אנחנו עושים על זה עבודת מטה רחבה.

מוריה בן משה: לגבי כל עבירה שעלתה כהצעה, הגענו עד לשטח וביקשנו לדעת מהשוטרים אלו עבירות קשה להם לאכוף.

מוריה בן משה: ביקשנו מהחקירות לדעת אלו עבירות התיקים בהן נסגרים ולא מגיעים לכתב אישום בגלל עומס ולאלו עבירות הם לא מגיעים.

מוריה בן משה: כל עבירה שאנחנו בוחנים עוברת אצלנו בייעוץ המשפטי ואנחנו בוחנים אותה מול משרד המשפטים שנותנים לנו כל מיני דגשים.

מוריה בן משה: יש עבירות שהם חושבים שהן לא מתאימות אז ירדנו מהן.

מוריה בן משה: אנחנו בודקים כך עבירה-עבירה.

מוריה בן משה: כרגע אין לנו מוצר מוגמר, אנחנו קודם כל עושים פה את התיקון לחוק העיקרי ולאחר מכן נוסיף עבירה-עבירה.

ניסן סלומינסקי: בדרך כלל בוועדה הזו אנחנו לא נותנים - -

יפעת רווה: זה באישור הוועדה.

ניסן סלומינסקי: רגע, אני רוצה להגיד את זה.

ניסן סלומינסקי: - - צ'ק פתוח.

ניסן סלומינסקי: מה שאנחנו יודעים כרגע, ניתן ונאפשר כל תוספת באישור הוועדה.

יואל הדר: בוודאי.

יואל הדר: זה אוטומטי.

יואל הדר: זה חייב להיות.

ניסן סלומינסקי: בסדר.

ניסן סלומינסקי: אני צריך להגיד את זה.

ניסן סלומינסקי: זה לא אוטומטית – יש כאלה שמנסים.

ניסן סלומינסקי: כמה ויכוחים היו לנו כדי שדברים מסוימים לא יהיו באישור ועדה.

יפעת רווה: לנו יש אינטרס שזה יהיה באישור ועדה.

ניסן סלומינסקי: אמרו שבשביל אישור ועדה צריך עוד פעם לכנס את הוועדה ועוד פעם הכול.

ניסן סלומינסקי: אם אנחנו מדברים על קבוצה סגורה, אנחנו מאשרים.

ניסן סלומינסקי: אם אנחנו רוצים גם לתת גם אופציה – אין בעיה, אני מבין וזה בסדר, אבל אז כל תוספת תצטרך לעבור אישור ועדה.

יואל הדר: כדי לאפשר את הסמכות למטרה, אנחנו צריכים לעשות חוק מסמיך שיאפשר למשטרה.

יואל הדר: כשנגיע לכל עבירה ואבירה, צריך להגיע אליכם לוועדה.

יואל הדר: לא צריך לתקן את החוק מהתחלה אלא כל - - -

ניסן סלומינסקי: כל אותן עבירות שכבר ידועות - - -

יואל הדר: - - - אין לנו משהו קיים כרגע.

יואל הדר: צריך להגיע לאישור שלכם - - -

יוסף ג'בארין: איפה זה כתוב?

ניסן סלומינסקי: אין לכם שום עבירה שאתם יודעים?

יואל הדר: המשטרה גם עוד לא ערוכה מבחינה טכנית לבצע את האכיפה של העבירות המינהליות.

יואל הדר: יש לנו פרוצדורות שאנחנו צריכים לעשות בינתיים.

ניסן סלומינסקי: חשבתי שיש לכם לפחות עבירה או שתיים או שלוש שאתם כבר יודעים שאתם רוצים להכניס אותן כדי שתהיה לברכה על מה לחול.

יפעת רווה: נבוא עם חקיקת משנה מסודרת אחרי שהדברים ייסגרו סופית.

יפעת רווה: זה יהיה בוודאי באישור הוועדה, גם יש לנו אינטרס שזה יהיה באישור הוועדה.

אפרת חקק: גם החוק קובע - - -

ניסן סלומינסקי: זה יהיה חייב להיות.

יפעת רווה: - - - אנחנו לא מחפשים - - -

יואל הדר: יש אינטרס שהחוק ייאכף.

יפעת רווה: חשובה לנו האמירה של הוועדה בנושא הזה.

יוסף ג'בארין: כרגע רוצים להרחיב - - - העבירות היו בעיקר לגבי עובדים זרים, נכון?

יוסף ג'בארין: ועכשיו הם רוצים להרחיב את זה.

ניסן סלומינסקי: לא להרחיב.

ניסן סלומינסקי: אני שמח שמסכימים להיכנס.

ניסן סלומינסקי: הרבה פעמים רצינו שהמשטרה תיכנס, לתת אפשרות שהמשטרה תיתן דוחות כאופציה ולא להתחיל ישר עם הדין הפלילי והמשטרה סירבה והיו צריכים לעשות את זה דרך פקחים.

ניסן סלומינסקי: לכן פתחתי ואמרתי שאני שמח שלא נצטרך פקחים נפרדים כדי שתהיה אופציה להתחיל עם קנס ולא לעבור לפלילי ושהמשטרה מוכנה להיכנס.

יוסף ג'בארין: תלוי בנושא.

ניסן סלומינסקי: בוודאי שתלוי.

ניסן סלומינסקי: לכן נבדוק כל נושא לגופו.

ניסן סלומינסקי: חשבתי שכבר יש כמה נושאים שבהם אולי כבר גמרתם בדעתכם.

יואל הדר: זה לא יעזור - - -

ניסן סלומינסקי: אם יש נושא, אני יכול לגמור את זה עכשיו.

יפעת רווה: יש הרבה מאוד עבירות מינהליות בהרבה מאוד תחומים שנאכפים על ידי משרדי הממשלה השונים.

יפעת רווה: החידוש פה הוא שבחוקים מסוימים שייקבעו בהמשך באישור הוועדה הזאת לפי החוק, גם לשוטרים ולא רק מפקחים שמונו על ידי השרים, מעבר לעובדים זרים שבעניינם הם מוסמכים היום, תהיה הסמכה מפורשת בחוק לאכיפה.

יפעת רווה: הם גם יקבלו הכשרה.

ניסן סלומינסקי: אין כאן נציג של משרד החקלאות?

הגר יהב: אני מהתאחדות האיכרים.

ניסן סלומינסקי: אני שואל אם אין נציג של משרד החקלאות.

הגר יהב: משרד החקלאות לא עוסק בזה אבל אני יכולה לספר לכם - - -

ניסן סלומינסקי: אני אתן לך את זכות הדיבור.

יפעת רווה: יש להם מפקחים משלהם שכבר מוסמכים היום לאכוף את החוק.

ניסן סלומינסקי: הבנתי שהם חלק מאלה שמאוד רצו את החוק.

ניסן סלומינסקי: אמר לי השר שבוודאי ישלחו לכאן נציגים, אז אני מתפלא.

יוסף ג'בארין: אני מניח שיש יש לכם מחשבות על הכיוון שלכם.

יוסף ג'בארין: לא סתם רוצים להרחיב.

יוסף ג'בארין: אולי תשתפו אותנו.

מוריה בן משה: חלק מהעבירות הפליליות שאנחנו מעוניינים בהן, לא מתאימות להיכנס בדיוק כמו שהן.

מוריה בן משה: חוק העבירות המינהליות מאפשר לנו לצמצם את העבירה בכל מיני אופנים וזה מה שאנחנו מתכוונים לעשות למשל בעבירות החקלאיות.

ניסן סלומינסקי: תכף נשמע מהגר.

מוריה בן משה: לא סיימנו את העבודה בנושא הזה.

מוריה בן משה: קיבלנו חוות דעת מקיפה של מג"ב.

מוריה בן משה: ישבנו איתם ובדקנו אלו מהעבירות החקלאיות יכולות להיכנס ובאיזו צורה.

מוריה בן משה: כמובן שלא כמו שהיא נמצאת היום בספר החוקים מכיוון שהיא קצת רחבה מדי.

מוריה בן משה: יש הרבה אופציות בסעיף ואנחנו בוחרים את מה שמתאים לתת בו דוח.

ניסן סלומינסקי: למה חשוב לכם לקבל את - - -

יואל הדר: זה הטריגר להתחלה כדי שנוכל להתקדם הלאה.

יואל הדר: כדי שנבוא אליכם עם צו אחרי זה, צריך קודם כל לתת אפשרות הסמכה אחרת לא נוכל להתקדם.

יוסף ג'בארין: היו"ר יכול להגיד לך שכעיקרון אפשר להתקדם.

ניסן סלומינסקי: אפשר להתקדם.

ניסן סלומינסקי: זו לא הבעיה.

ניסן סלומינסקי: אפשר, אבל אם זה יהיה זרז, אז יכול להיות שזה גם מספיק.

יפעת רווה: במקביל נעשה את העבודה כדי למלא את זה בתוכן.

ניסן סלומינסקי: כמה זמן אתם חושבים שאתם צריכים לפחות להתחלה?

יפעת רווה: אני מבינה שנדרשת גם מערכת בפועל, מערכת מחשובית שעובדים עליה.

יואל הדר: על הכול ביחד עובדים.

ניסן סלומינסקי: תנו לי זמן.

ניסן סלומינסקי: מתי אתם חושבים שתבואו?

ניסן סלומינסקי: אם את מדברת על עוד חמש שנים, אז חבל לי להעביר את החוק.

ניסן סלומינסקי: תנו לי הערכת זמן.

יואל הדר: אני מקווה שתוך שנה תהיה לנו תשובה.

ניסן סלומינסקי: שנה?

ניסן סלומינסקי: שנה?

יואל הדר: מבחינת המערכת המחשובית לא בגלל - - -

ניסן סלומינסקי: שנה?

יואל הדר: תוך שנה.

מוריה בן משה: מבחינת החקיקה עצמה: העבירות שאנחנו רוצים להכניס והניסוח והסגירה עם משרד המשפטים – זה ייקח פחות זמן.

מוריה בן משה: העניין הוא שאנחנו צריכים לעבוד על מערכת.

מוריה בן משה: מערכת של דוחות, מערכת של פניות אזרחים, תובעים שיטפלו בבקשות להישפט.

מוריה בן משה: לקחנו את כל זה בחשבון.

מוריה בן משה: המערכת הזאת שבמשטרה כבר התחילו לעבוד עליה, היא לא תהיה רק לקנסות מינהליים, היא תהיה גם לקנסות של רישוי עסקים.

מוריה בן משה: אנחנו מחכים שהרגולציה ברישוי עסקים תסתיים ואז שר הפנים יוציא לנו את הצו עם העבירות שביקשנו.

מוריה בן משה: היא תהיה גם בשביל עבירת הקנביס לכשתעבור.

מוריה בן משה: יש הרבה עבירות שהולכות לשבת במערכת הזו וכרגע היא לא מוכנה לפעולה.

יוסף ג'בארין: אלה הדוגמאות שכיום אתם חושבים עליהן?

יוסף ג'בארין: זה הכיוון?

יוסף ג'בארין: זו השאלה הראשונה שלי.

יוסף ג'בארין: אני מניח שיש לכם כיוון מסוים לגבי עבירות שאתם רוצים להכניס.

מוריה בן משה: אני יכולה לספר לך על עוד עבירות, אם זה מעניין את הוועדה.

אסף פרידמן: כן, בוודאי.

ניסן סלומינסקי: הוא שאל, אז בבקשה.

מוריה בן משה: אחת העבירות שמאוד חשובה לנו ואנחנו חושבים שהיא מאוד מתאימה להיות עבירת קנס היא עבירה מתחום עבירות על חוק הרישום.

מוריה בן משה: אנחנו מדברים על העבודה של אתג"ר במלחמה למניעת גניבות רכב.

מוריה בן משה: ישנה עבירה של אי-דיווח שמדברת על זה שכל מוסך שעוסק בחלפים צריך להחזיק ספר רישום שבו הוא כותב מאיפה החלפים הגיעו בצורה מאוד מסודרת.

מוריה בן משה: רוב המוסכים לא עומדים הזה.

מוריה בן משה: זו עבירה שאנחנו לא מצליחים להגיע איתה לבתי המשפט, הם חושבים שזה קל מידי, פשוט מידי.

מוריה בן משה: אלה עבירות שמבחינתנו ממש מתאימות להיות עבירות קנס מכיוון שהרציונל שעומד מאחוריהן הוא רציונל משמעותי של העניין של המלחמה בגניבות הרכב.

מוריה בן משה: יש לנו עוד כמה עבירות מחוק העונשין.

מוריה בן משה: למשל, ונדליזם ברחוב, גרפיטי ודברים כאלה.

מוריה בן משה: כל מיני דברים שאנחנו לא מגישים בהם היום כתבי אישום מכיוון שהם תיקים קטנים ושוליים והם מתאימים יותר לעבירות קנס.

מוריה בן משה: יש עוד עבירה בחוק העונשין שנמצאת תחת עבירות רחוב: גמל שמשוטט.

מוריה בן משה: חוץ מהעבירה שנקבעה לאחרונה על סיכון נתיב תחבורה, אנחנו רוצים למנוע את זה כבר כשהגמל בדרך לכביש ולא רק בתוך הכביש שאז הוא מסכן.

מוריה בן משה: זו עבירה שאנחנו רוצים להכניס.

מוריה בן משה: יש לנו מקבץ של עבירות, אנחנו עובדים מול משרד המשפטים עליהן.

מוריה בן משה: כשיהיה לנו נוסח מוכן, אנחנו כמובן נעביר אותו לאישור - - -

ניסן סלומינסקי: יכול להיות שיש רשימה ארוכה של נושאים.

ניסן סלומינסקי: אם תנסי לסיים את כל הנושאים ולהביא אלינו, זה יכול לקחת שנה או יותר.

ניסן סלומינסקי: לעומת זאת, אם תהיה לכם קבוצה מסוימת – שלושה או משהו כזה – תביאו אלינו.

ניסן סלומינסקי: אל תנסו להקיף את הכול כי אז, לפעמים, תפסת מרובה – לא תפסת, או שייקח לכם הרבה מאוד זמן.

יואל הדר: חשוב שהמערכת המחשובית על כל האפשרות של להפעיל את זה יהיו מוכנות.

יואל הדר: ברגע שיהיו מוכנו, נתחיל כבר להגיע לכנסת.

יואל הדר: זו קריאת הכיוון.

הגר יהב: אני כאן כיוון ששינוי החקיקה הזה שיאפשר לשוטרים לתת קנסות בעבירות מסוימות שנוגעות לפשיעה חקלאית זה סוג של אור גדול בעינינו מכיוון שמרבית העבירות שרלוונטיות כיום לפשיעה חקלאית, שמסווגות כחטא ועוון, הן בכלל לא מגיעות להרשעה.

יוסף ג'בארין: למה לא מגיעות?

הגר יהב: כיום, מרבית העבירות בפשיעה החקלאית שמסווגות כחטא ועוון בחוק העונשין, בכלל לא מגיעות לכדי מיצוי הדין עם העבריינים מכיוון שהענישה היא מאוד קלה ולא מגישים על זה כתבי אישום.

הגר יהב: זה גם עלה בדוח מבקרה מדינה.

הגר יהב: לכן זה שהשר לביטחון פנים – גם יש פה שיתוף פעולה הדוק מאוד עם שרת המשפטים כי היא תצטרך להתקין תקנות ולהגדיר גם את גובה הקנסות וגם את סוג העבירות, בעינינו זה משמעותי מאוד במאבק בפשיעה החקלאית.

יוסף ג'בארין: זה לא קשור להצעת החוק הזו.

יוסף ג'בארין: אם יש מפקחים, הם יכולים לעשות את זה.

יוסף ג'בארין: למה השוטרים צריכים להיכנס לתמונה?

יוסף ג'בארין: המפקחים יכולים לעשות את זה גם היום, לא?

הגר יהב: לא.

הגר יהב: לפקח אין אישור לתת קנס על השגת גבול לשטח חקלאי.

יפעת רווה: לפעמים אלה עבירות מחוק העונשין - - - לא תחת משרד החקלאות.

יפעת רווה: הכוונה שהמשטרה תאכוף את זה.

יוסף ג'בארין: יש שני דברים: גם להכפיף עבירות חדשות - - - מינהליות.

יוסף ג'בארין: שתיים, להסמיך את המשטרה - - -אלה דברים שונים.

יוסף ג'בארין: לכאורה אפשר לסווג את זה כעבירה מינהלית ובכל זאת הפקחים ימשיכו לעשות - - -

ניסן סלומינסקי: אתה צודק ולכן שיבחתי את המשטרה שמוכנה להיכנס למה שעד היום היא סירבה להיכנס.

ניסן סלומינסקי: לא רק הפקחים, היא תעשה את זה בעצמה.

ניסן סלומינסקי: זה יעיל הרבה יותר.

יוסף ג'בארין: המשטרה הולכת להכפיל את הקנסות וכדומה.

יוסף ג'בארין: עוד מוקדם - - -

ניסן סלומינסקי: אני לא יודע אם יוכפלו הקנסות.

ניסן סלומינסקי: אני מדבר על עצם זה שהם מוכנים להיכנס.

ניסן סלומינסקי: עד היום הם לא הסכימו להיכנס ואמרו שזה הפקחים, פרט לתעבורה.

ניסן סלומינסקי: עכשיו המשטרה מוכנה להיכנס ולעשות את זה.

ניסן סלומינסקי: זה דורש גם שינויים אצלם, אבל אם מגיע לשבח אותם, אז זה בסדר.

יואל הדר: אם הכנסת מחוקקת חוקים, כנראה שהיא רוצה שיאכפו אותם, נכון?

יואל הדר: אם לא אוכפים אותם, בשביל מה לחוקק חוקים?

יואל הדר: לכן היושב-ראש בחר לברך את המשטרה כדי שבאמת - - - תכניס את עצמה - - -

יוסף ג'בארין: הלוואי שזה היה קורה בתחום האלימות בחברה הערבית.

הגר יהב: משרד האוצר הקצה סכום של 16 מיליון שקל לטובת מודל לביטוח מכיוון שבפשיעה החקלאית אין ביטוחים לחקלאים.

הגר יהב: מכיוון שמשרד האוצר טוען שביטוח הוא לא פתרון אלא האכיפה היא הפתרון, הם לא מוכנים להעביר את התקציב הזה לטובת ביטוח אלא רק אחרי שכל ההליך של הקנסות המינהליים יעבור פה.

הגר יהב: המשרד לבט"פ ומערכת האכיפה טוענים שיש לה את הכלים הנכונים להילחם בפשיעה החקלאית ומציגים את החוק הזה כאחד מהכלים האלה.

הגר יהב: נכון להיום אנחנו נמצאים בסוג של משבר עמוק מאוד כי מצד אחד גם אין להם את הביטחון וגם אין להם את הביטוח.

הגר יהב: זה שמשרד האוצר מתנה את התקציב של הביטוח בזה שהחוק הזה יעבור, זו הסיבה שאני הגעתי לכאן.

הגר יהב: גם ביקשנו מהיושב-ראש לקיים כמה שיותר מהר את הדיון הזה כי אנחנו נעדרים כרגע – גם כשתופסים מישהו בשטח על השגת גבול בשטח חקלאי, הוא לא מטופל.

הגר יהב: הוא לא מטופל במערכת הפלילית כי הענישה קלה מידי ולא שווה להגיש נגדו כתה אישום ולכן דחוף לנו מאוד שזה יעבור בשביל שהמשרד לבט"פ יוכיח למשרד אוצר שיש התנהלות באכיפה.

ניסן סלומינסקי: מבחינת האוצר, אם מעבירים את השלד של החוק, זה מספיק?

הגר יהב: אני יכולה להקריא לך ממכתב של אגף תקציבים לשר החקלאות שיש בו ארבע התניות להעברת התקציב הזה.

הגר יהב: הם כותבים שאחד מהתנאים זה קידום החקיקה, התקנת תקנות של העבירות המינהליות.

הגר יהב: זה אומר שהשלב הראשון הוא להעביר את החוק ואחר כך יעברו התקנות.

ניסן סלומינסקי: נסכם.

ניסן סלומינסקי: אנחנו מעבירים את החוק.

ניסן סלומינסקי: כשתגמור לעשות את העבודה, יגיע פירוט התקנות עצמן לאישור וכל אחת ואחת מהן תבוא לוועדה לאישור בנפרד.

יואל הדר: טוב.

אלעזר שטרן: זה לא יהיה כמו במשרד החקלאות שמביא תקנות לשירות הלאומי ואחרי שנה ורבע מבקשים הארכה של עוד שנה?

ניסן סלומינסקי: לא, לא.

ניסן סלומינסקי: לכן שאלתי אותם מהי המסגרת של הזמן.

ניסן סלומינסקי: פה יש גם לחץ של החקלאים.

יוסף ג'בארין: אני קצת מסתייג.

יוסף ג'בארין: לדעתי ההליך הראוי יותר היה – החוק כבר עבר קריאה ראשונה, נכון?

יוסף ג'בארין: אפשר לתת זמן למשטרה להציע את הנושאים החדשים ואז לעשות את זה ביחד.

ניסן סלומינסקי: היא הסבירה שהאוצר אמר שרק כדי לעשות את הביטוח לחקלאים, הוא מתנה את זה בזה שיעבור משהו אחת הוא לא מוכן.

יפעת רווה: נכון.

יפעת רווה: באנו מיוזמתנו, זאת אומרת שיש לנו עניין להרחיב את זה.

אלעזר שטרן: אני חושב שנוכח מצוקת החקלאים והמצב היום, כמה שיותר מהר – יותר טוב.

ניסן סלומינסקי: בסדר.

ניסן סלומינסקי: אני מעלה את הצעת החוק עבירות – תקראי.

אפרת חקק: הצעתי שני תיקונים לנוסח הממשלתי והבנתי ששני התיקונים מוסכמים על הממשלה.

ניסן סלומינסקי: תקריאי כבר עם התיקונים.

אפרת חקק: אני רק אסביר את שני התיקונים שהצעתי.

אפרת חקק: התיקון הראשון הוא הבהרה שהמשטרה יכולה לתת את הדוח.

אפרת חקק: השוטרים לא הופכים למפקחים לפי אותם חוקים שונים כי למפקחים יש סמכויות שונות משל שוטרים.

ניסן סלומינסקי: אנחנו לא נותנים לשוטרים את כל הסמכויות של הפקחים אלא רק לנושא הזה.

אפרת חקק: כפי שהמשטרה ביקשה שאני אבהיר, זה ברור שלמשטרה תמיד יש עדיין אפשרות להגיש כתבי אישום לפי חוק העבירות המינהליות.

אפרת חקק: כשעבירה נקבעה כעבירה מינהלית, דרך המלך היא הטלת דוח, אבל במקרים מסוימים, לפי הנחיות היועץ ופסיקת בית המשפט, אפשר להגיש גם כתבי אישום.

אפרת חקק: זו הבהרה ראשונה.

אפרת חקק: הדבר השני הוא שהנוסח הממשלתי ביקש לקבוע שהשר הממונה יסמיך את המפכ"ל בהסכמת השר לבט"פ למנות את המפקחים.

ניסן סלומינסקי: צריך להפוך את הסדר.

אפרת חקק: נראה לי עדיף שזה יהיה הפוך כך שהכפיפות תהיה לשר לבט"פ.

ניסן סלומינסקי: תקריאי.

אפרת חקק: "הצעת חוק העבירות המינהליות (תיקון מס' 25), התשע"ח–2018 תיקון סעיף 5 1.

אפרת חקק: בחוק העבירות המינהליות, התשמ"ו-1985, בסעיף 5, במקום סעיף קטן (ג1) יבוא" – יש לכם את הנוסח המשולב למטה.

אפרת חקק: זה ההסדר הפרטני הקיים היום לגבי העובדים הזרים.

אפרת חקק: זה במקום ההסדר הפרטני – "(ג1) השר לביטחון הפנים רשאי בהסכמת השר הממונה" – אני אזכיר שלא תמיד יהיה שר ממונה.

יואל הדר: יכול להיות שזה השר - - -

אפרת חקק: אבל אם יש כזה, אז בהסכמת שר ממונה.

אפרת חקק: "להסמיך בצו את המפקח הכללי של משטרת ישראל למנות שוטר להטיל קנס מינהלי לגבי עבירות על הוראות שנקבעו באותו חוק או בתקנות שהותקנו לפיו, שהן עבירות מינהליות.

אפרת חקק: ".

אפרת חקק: פה אני אדייק משהו שאמרתם קודם, זה נכון שפורמלית המשטרה עכשיו יכולה גם לאכוף את העבירות המינהליות שכבר קיימות.

אפרת חקק: אני מניחה שלרוב זה לא יקרה כי אין לכם רצון להוסיף על עצמכם עוד עבירות, אבל פורמלית התיקון הזה מאפשר את זה.

שושי פרידמן-סומך: ככל שהן באמת יוגדרו על ידי השר.

אפרת חקק: כן.

אפרת חקק: ככל שהשר לבט"פ ממנה אותם.

אפרת חקק: אבל המינוי של השוטרים לא מגיע לאישור הוועדה, רק סוג העבירות.

ניסן סלומינסקי: סוג העבירות, בוודאי.

ניסן סלומינסקי: המינוי לא.

אפרת חקק: "ובלבד שיקבל הכשרה למילוי תפקידו לעניין העבירות המינהליות שבתחום סמכותו; אין בכך כדי לגרוע מסמכויותיו לפי כל דין.

אפרת חקק: ".

ניסן סלומינסקי: בסדר.

ניסן סלומינסקי: מי בעד לאשר את החוק?

ניסן סלומינסקי: ירים את ידו.

ניסן סלומינסקי: מי נגד?

ניסן סלומינסקי: בעד הצעת החוק – רוב

ניסן סלומינסקי: נמנעים – אין

ניסן סלומינסקי: החוק אושר.

ניסן סלומינסקי: תודה רבה לכולם.

ניסן סלומינסקי: יישר כוח.

ניסן סלומינסקי: הישיבה נעולה.